Kurt Rambis

**Darrell Kurt Rambis**, nado o 25 de febreiro de 1958 en Terre Haute, Indiana, é un ex xogador e adestrador profesional de baloncesto estadounidense que xogou para Los Angeles Lakers, Charlotte Hornets, Phoenix Suns e Sacramento Kings na National Basketball Association (NBA) así como no A.E.K. Atenas da Liga Grega. Actualmente, tras ser adestrador principal dos Lakers e dos Minnesota Timberwolves, traballa como adestrador asistente nos New York Knicks. Destacan no seu palmarés os seus catro aneis de campión da NBA conseguidos durante nove temporadas cos Lakers do *Showtime*, e os seus dous aneis como adestrador asistente, tamén cos Lakers, en 2002 e 2009. Era facilmente recoñecíbel polos lentes de pasta negra cos que xogaba por problemas de visión.

## Traxectoria 
### Universidade 
Rambis xogou nos *Broncos* da Universidade de Santa Clara, onde aínda permanece a plusmarca de ser o máximo anotador histórico do equipo con 1.725 puntos.

### Profesional 
Entrou no Draft da NBA de 1980, onde foi elixido polos New York Knicks nunha posición moi baixa, o posto 12 da terceira rolda (58º total). No equipo neoiorquino foi cortado xa na pretemporada. Tivo que facer as maletas e desprazarse a Europa, concretamente á liga grega, onde fichou polo AEK Atenas. Alí gañou, no seu único ano, a Copa. Durante esa tempada chegou a asinar un contrato de dez días cos Knicks, sen chegar a debutar.

Volveu aos Estados Unidos na seguinte temporada seguinte e tivo a gran sorte de fihar polos Lakers do *Showtime*, onde coincidiría con xente como Magic Johnson, Kareem Abdul-Jabbar ou James Worthy entre outros. Alí onde destacou pola súa ruda defensa e o seu gran poder de intimidación, sendo habitual velo en pelexas con xogadores rivais. Os seus duelos co *celtic* Kevin McHale foron moi destacados. A súa escasa achega ofensiva suplíaa co seu carisma dentro do grupo, no cal se integrou á perfección, e colaborou a que gañasen os aneis de campión dos anos 1982, 1985, 1987 e 1988. Aos poucos A.C. Green foille quitando minutos, polo que cando terminou contrato non lle ofreceron a renovación.

Fichou como axente libre na tempada 1988-89 cos Charlotte Hornets. Alí volveu gozar de minutos de xogo, promediando na súa primeira campaña 11,1 puntos e 9,4 rebotes, o máximo da súa carreira profesional. Con todo, a mediados da seguinte tempada foi traspasado a Phoenix Suns, onde a súa achega ao equipo foi aos poucos decaendo. Pasou por Sacramento Kings antes de regresar de novo ao equipo que lle deu a fama, os Lakers, xa no ocaso da súa carreira. Retirouse en 1995, aos 36 anos, tras 14 tempadas, despois de facer unha media 5,2 puntos e 5,6 rebotes por partido.

#### Equipos 
* AEK Atenas (Grecia) (1980-1981)
* Los Angeles Lakers (1981-1988)
* Charlotte Hornets (1988-1990)
* Phoenix Suns (1990-1993) 
* Sacramento Kings (1993)
* Los Angeles Lakers (1993-1995)

### Adestrador 
En 1999 chegou a ser o adestrador principal do seu equipo de sempre, os Lakers, aínda que tan só durante media tempada. Na fase regular gañou 24 partidos e perdeu 13, cunha porcentaxe de vitorias do 64,9%, e con 3 de 8 partidos gañados en Play-offs. Pasou a ser asistente nos Lakers, posto que xa ocupara entre 1994 e 1999, e na tempada 2009-10 fíxose cargo do banco dos Minnesota Timberwolves, posto que ocupou dúas tempadas para volver aos Angeles como asistente. En 2014 fichou como asistente de Derek Fisher nos New York Knicks.

#### Equipos 
* Los Angeles Lakers (1994-1999, asistente)
* Los Angeles Lakers (1999)
* Los Angeles Lakers (2001-2009, asistente)
* Minnesota Timberwolves (2009-2011)
* Los Angeles Lakers (2013-2014, asistente)
* New York Knicks (desde 2014, asistente)

## Logros 
* Catro veces Campión da NBA como xogador (1982, 1985, 1987–1988).
* Dúas veces Campión da NBA como adestrador asistente (2002, 2009).
* Xogador do ano da West Coast Conference da NCAA (1980).
* Número 34 retirado pola Universidade de Santa Clara.
* Campión da Copa de Grecia (1981).

## Notas 
## Véxase tamén 
### Ligazóns externas 
* Sitio web oficial do xogador
* Estatísticas como xogador de Kurt Rambis 
* Estatísticas como adestrador de Kurt Rambis